
Text rozhodnutia
Súd: Krajský súd Trnava Spisová značka: 38Sd/4/2011 Identifikačné číslo súdneho spisu: 2011200408 Dátum vydania rozhodnutia: 24. 04. 2012 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2012:2011200408.2 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudkyňou JUDr. Katarínou Benczovou v právnej veci navrhovateľa: W. S., nar. XX.XX. XXXX, bytom XXX XX O. W. X. XXX, proti odporkyni: Sociálna poisťovňa - ústredie, ul. 29. augusta č. 8, 813 63 Bratislava, o návrhu na preskúmanie rozhodnutia odporkyne t a k t o r o z h o d o l : Súd napadnuté rozhodnutie odporkyne č. XXX XXX XXXX zo dňa 6. júna 2011 p o t v r d z u j e . Navrhovateľovi súd nárok na náhradu trov konania nepriznáva. o d ô v o d n e n i e : Napadnutým rozhodnutím odporkyňa navrhovateľovi podľa § 70 a 112 ods. 2 a 6 zák. č. 461/2003 Z.z. odňala od 04.05. 2011 invalidný dôchodok, nakoľko podľa predloženého posúdenia zo dňa 04.05. 2011 nie je naďalej invalidný podľa § 71 ods. 1 zák. č. 461/2003 Z.z.. Podľa odborného posudku sa jedná o 43 - ročného muža s ukončeným stredoškolským vzdelaním poľnohospodárskeho smeru, pracoval ako technik a automechanik. Invalidný s mierou poklesu schopnosti vykonávať zárobkovú činnosť (ďalej len MPSVZČ) 45% je od januára 2010 pre bipolárnu afektívnu poruchu a epilepsiu. V poslednom objektívnom psychiatrickom vyšetrení stav po liečbe hodnotený ako stabilizovaný, nálada je primeraná, bez afektívnych stavov. Zhodnotením priebehu ochorení odborných a pomocných vyšetrení, rozhodujúcim zdravotným postihnutím je nešpecifikovaná epilepsia ľahká forma, s parciálnymi záchvatmi 1-2 krát do mesiaca. Invalidita zanikla 04.05. 2011. Za rozhodujúce zdravotné postihnutie boli uznané epileptické záchvaty a iné záchvatovité ochorenia ľahká forma, kap. VI. , oddiel A, položka 4.a) s MPSVZČ 20%. Navrhovateľ v odvolaní nesúhlasil s posudkom, na základe ktorého bolo vydané rozhodnutie, pretože toto posúdenie nezohľadnilo špecifiká jeho choroby, diagnostikovanú bipolárnu afektívnu poruchu, pri ktorej jeho zdravotný stav sa mení, prechádza z hlbokej depresie do manickej fázy. V decembri 2010 bol práve v prechodnej fáze a preto sa v lekárskej správe uvádza, že je stabilizovaný. Súdu bola vec predložená spolu s lekárskou správou obsahujúcou posúdenie na účely invalidity zo dňa 18.10. 2011. Podľa celkového posudku sa jedná o 45 - ročného muža s ukončeným učňovským vzdelaním s maturitou, ktorý od januára 2010 nepracuje. Od 13.01. 2010 bol invalidný s MPSVZČ 45%. Pri KLP od 04.05. 2011 bola invalidita oduznaná. Od roku 1983 je sledovaný a liečený neurológom pre epilepsiu a epileptické záchvaty sa vyskytujú 1x ročne. Od roku 2007 je sledovaný a liečený psychiatrom pre bipolárnu afektívnu poruchu u emočne nestabilnej osobnosti. Na liečbe je stav dobre kompenzovaný. Pre organickú poruchu osobnosti musí byť vyšetrený psychológom, vyšetrenie doloží na pojednávaní krajského súdu. Po zhodnotení odborných lekárskych vyšetrení je určené ako rozhodujúce zdravotné postihnutie epilepsia, ktorá je ľahkej formy s parciálnymi záchvatmi 1-2x do mesiaca a veľké záchvaty 1x ročne. Odporkyňa vo svojom vyjadrení k odvolaniu žiadala napadnuté rozhodnutie ako vecne správne potvrdiť vzhľadom na zhodnosť posudkových lekárov. Na prejednanie veci bolo nariadené pojednávanie na deň 24.01. 2012, na ktorom navrhovateľ predložil nové lekárske správy, preto súd vyzval odporkyňu na znovuprehodnotenie zdravotného stavu. Lekárskou správou zo dňa 08.03. 2012 po zhodnotení novodoložených odborných lekárskych nálezov bolo skonštatované, že u navrhovateľa sa nejedná o organické poškodenie mozgu a teda ani o organickú afektívnu poruchu osobnosti. Jedná sa o somatoformnú neurotickú a depresívnu poruchu. Elektoroencefalografické vyšetrenie je bez známok špecifickej aktivity, v anamnéze udávané prekolapsové stavy sú v kombinácii vazovagálnych synkop pri nízkom tlaku a vždy prídu po rozčúlení. Pri dodržiavaní prísnej abstinencie od alkoholu sa záchvaty nebudú vyskytovať. Psychologické vyšetrenie potvrdzuje len mierny stupeň depresie u osobnosti so somatoformnou afektívnou poruchou, čo má vrodené. Naďalej posudkový lekár zotrváva na posúdení zdravotného stavu navrhovateľa a určenej MPSVZČ 20%. Navrhovateľ má odborné stredoškolské vzdelanie a môže pracovať ako prijímací technik v autoservise. Na prejedanie veci bolo nariadené pojednávanie na deň 24.04. 2012, na ktorom navrhovateľ trval na tom, že naďalej spĺňa podmienky pre uznanie za invalidného z dôvodu jeho preukázaného jeho zdravotného stavu, napriek tvrdeniu posudkového lekára sa mu ani po opakovaných pokusoch nepodarilo zamestnať. Zástupkyňa odporkyne žiadala napadnuté rozhodnutie ako vecne správne potvrdiť. Krajský súd preskúmal napadnuté rozhodnutie, ako aj konanie predchádzajúce jeho vydaniu postupom v zmysle tretej hlavy piatej časti O.s.p. a dospel k záveru, že odvolanie nie je dôvodné. Z obsahu pripojeného administratívneho spisu vyplynulo, že navrhovateľ bol uznaný za invalidného lekárskym posudkom zo dňa 13.01. 2010 s MPSVZČ 45%. Za rozhodujúce zdravotné postihnutie boli uznané poruchy nálad stredne ťažkej formy - kap. V., položka 3.a s MPSVZČ 40%, bolo priznané navýšenie o 5% za iné zdravotné postihnutie epileptické záchvaty a iné záchvatovité ochorenia kap. VI., oddiel A, položka 4.a. Podľa odborného posudku o invalidite sa jedná o 42 - ročného muža so stredoškolským vzdelaním poľnohospodárskeho smeru, viac rokov pracoval ako technik, naposledy ako mechanik. Depresie sa uňho začali prejavovať v roku 1983. V tomto období však psychiatrom liečený nebol, u psychiatra sa lieči len posledné 3 roky. Aktuálne výsledky odborných vyšetrení svedčia pre chronifikovanú bipolárnu poruchu, s terajšou fázou stredne ťažkej depresie, ale sú prítomné aj známky z manického okruhu a symptóny afektívnej dráždivosti a slabosti brzdiacich faktorov emotivity, v rámci nestabilnej poruchy osobnosti. Ochorenie bolo hodnotené podľa kapitoly V. pol. 3.a - 40%, ktoré je zvýšené o 5% pre epilepsiu ľahkej formy podľa kapitoly VI., oddiel A, pol. 4.a.. Ochorenia vo vzájomnej súvislosti podmieňujú MPSVZČ 45%. Vredová choroba dvanástorníka je t.č. v kľude. Dátum vzniku invalidity je určená na 13.01. 2010 po skončení podporného obdobia. Kontrolná lekárska prehliadka bola určená na január 2011. Pri kontrolnej lekárskej prehliadke vykonanej dňa 04.05. 2011 bol skonštatovaný záver zániku invalidity dňom 04.05. 2011 a na jeho základe bolo vydané napadnuté rozhodnutie. Podľa § 244 O.s.p. (1) V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. (2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). Podľa § 250l ods. 1 O.s.p. Podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 70 ods. 1 zák. č. 461/2003 Z.z. o sociálnom poistení Poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 zák. č. 461/2003 Z.z. o sociálnom poistení (1) Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. (2) Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. (3) Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. 2) (4) Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. (5) Miera poklesu schopnosti vykonávať zárobkovú činnosť je uvedená v prílohe č. 4. (6) Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. (7) Jednotlivé percentuálne miery poklesu schopnosti vykonávať zárobkovú činnosť sa nesčítavajú. (8) Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 112 ods.4 zák.č. 461/2003 Z.z. o sociálnom poistení Výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Vzhľadom na vyššie uvedené súd skonštatoval, že navrhovateľ ani v rámci súdneho konania neuviedol žiadne relevantné skutočnosti spôsobilé spochybniť správnosť záverov posudkových lekárov v otázke zániku invalidity, ako ani napadnutého rozhodnutia, ktoré bolo na základe týchto záverov vydané. Zdravotný stav navrhovateľa bol na účely invalidity prehodnocovaný aj v priebehu súdneho konania na základe novopredložených lekárskych správ, pričom ani ich obsah neodôvodňuje zmenu záveru o zániku invalidity. Skutočnosť, že navrhovateľovi sa (zrejme aj vzhľadom na zdravotný stav aj keď nespĺňajúci kritériá pre uznanie za invalidného) nedarí nájsť zamestnanie, nie je bez ďalšieho dostatočným dôvodom na zrušenie napadnutého rozhodnutia. Skutočnosťou rozhodujúcou pre nárok na invalidný dôchodok je uznanie invalidity podľa lekárskych kritérií zák. č. 461/2003 Z.z., resp. jeho prílohy č. 4. Pri nesplnení tejto podmienky, t.j. nepreukázaní, že zdravotné postihnutie je natoľko závažné, že odôvodňuje priznanie MPSVZČ najmenej 41% , nie je možné invalidný dôchodok priznať, resp. pokračovať v jeho výplate. Vyššie uvedený záver však nič nemení na práve navrhovateľa v prípade zdokladovaných zmien v zdravotnom stave podať novú žiadosť o invalidný dôchodok. O trovách konania súd postupom v zmysle § 250k O.s.p. v spojení s ust. § 250l O.s.p. rozhodol tak, že procesne neúspešnému navrhovateľovi nárok na ich náhradu nepriznal. Poučenie: Proti tomuto rozhodnutiu je možné podať odvolanie v lehote 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2011200408.2 (dáta aktuálne k 13. 11. 2026). Záväzné je znenie zverejnené súdom.




